แบงก์ประเมินเงินเฟ้อ ติดลบยาวครึ่งปี
หลังจากที่กระทรวงพาณิชย์ได้รายงานตัวเลขเงินเฟ้อทั่วไป (ซีพีไอ)
3 ก.พ. 2558

หลังจากที่กระทรวงพาณิชย์ได้รายงานตัวเลขเงินเฟ้อทั่วไป (ซีพีไอ) ในเดือน ม.ค. 2558 ลดลงเมื่อเทียบกับเดือนก่อนหน้าติดต่อกันเป็นเดือนที่ 8 ที่ 0.59% ซึ่งถือว่าปรับตัวลดลงในอัตราที่มากที่สุดในรอบ 6 ปี และหากเทียบกับช่วงเดียวกันปีก่อน เงินเฟ้อทั่วไปลดลงจนมีค่าติดลบเป็นครั้งแรกในรอบ 64 เดือน ที่ 0.41% จากที่เป็นบวก 0.6% ในเดือน ธ.ค. 2557
บริษัท ศูนย์วิจัยกสิกรไทย และศูนย์วิจัยเศรษฐกิจและธุรกิจ ธนาคารไทยพาณิชย์ (อีไอซี) ต่างออกบทวิเคราะห์ในทิศทางใกล้เคียงกันว่าเงินเฟ้อทั่วไปมีแนวโน้มจะติดลบตลอดช่วงครึ่งแรกของปี 2558
ทั้งนี้ ศูนย์วิจัยกสิกรไทยมองว่าอัตราเงินเฟ้อทั่วไปของไทยมีโอกาสติดลบต่อเนื่องตลอดช่วงครึ่งแรกของปี 2558 ท่ามกลางปัจจัยหลายด้าน ประกอบด้วย ราคาขายปลีกน้ำมันในประเทศที่น่าจะทรงตัวในระดับต่ำ ความเป็นไปได้ของการปรับลดค่าไฟฟ้าเอฟทีอีกครั้งในรอบเดือน พ.ค.-ส.ค. 2558 และการทยอยปรับลดราคาสินค้าของผู้ประกอบการ หลังจากที่ต้นทุนการผลิตเริ่มขยับลงหลายรายการ
ทั้งนี้ อัตราเงินเฟ้อทั่วไปในแต่ละเดือนอาจมีช่วงการเคลื่อนไหวอยู่ระหว่างค่าติดลบ 0.2% ถึงค่าติดลบ 0.8% แต่อาจจะยังไม่มีความเสี่ยงต่อภาวะเงินฝืด ถ้าความเชื่อมั่นต่อการใช้จ่ายของภาคครัวเรือนยังไม่ถูกกระทบ นอกจากนี้การติดลบของอัตราเงินเฟ้อทั่วไปมาจากการปรับตัวลงของราคาน้ำมันเป็นสำคัญ ขณะที่ราคาสินค้าในกลุ่มอื่นๆ นอกเหนือจากพลังงานและอาหารสด รวมถึงค่าใช้จ่ายเพื่อการอุปโภคบริโภคยังไม่ปรับลดลงตามมาในทันที  
ศูนย์วิจัยกสิกรไทยจึงประเมินทิศทางราคาสินค้าอุปโภคบริโภคที่ผ่อนคลายลง น่าจะช่วยบรรเทาการตึงตัวระหว่างรายได้และภาระค่าครองชีพ รวมถึงหนี้สินของครัวเรือนลงไปบ้างบางส่วน ช่วยเสริมการฟื้นตัวของการบริโภคภาคเอกชน
สำหรับช่วงครึ่งหลังของปี 2558 ศูนย์วิจัยกสิกรไทยประเมินว่าอัตราเงินเฟ้อของไทยมีแนวโน้มจะทยอยกลับมามีค่าเป็นบวกในช่วงครึ่งหลังของปี เนื่องจากฐานดัชนีราคาผู้บริโภคที่ค่อนข้างต่ำของช่วงครึ่งหลังปี 2557 และราคาน้ำมันในตลาดโลกที่น่าจะเริ่มมีสัญญาณความสมดุลระหว่างอุปสงค์-อุปทานมากขึ้น (รวมถึงการพิจารณาแนวทางการปรับขึ้นอัตราภาษีมูลค่าเพิ่ม)
อย่างไรก็ตาม หากราคาน้ำมันในตลาดโลกยังคงทรงตัวอยู่ในกรอบต่ำเป็นเวลานานหลายเดือน ก็มีโอกาสที่ค่าเฉลี่ยอัตราเงินเฟ้อทั่วไปในปีนี้จะหลุดต่ำกว่ากรอบล่างของเป้าหมายเงินเฟ้อของธนาคารแห่งประเทศไทย (ธปท.) ที่ 1-4% ซึ่งแม้จะทำให้พื้นที่ผ่อนคลายนโยบายการเงินของ ธปท.เปิดกว้างมากขึ้น แต่ต้องติดตามตัวแปรอื่นๆ ที่อาจมีผลต่อการดำเนินนโยบายการเงินของ ธปท. อาทิ การฟื้นตัวของเศรษฐกิจด้วย
ด้านอีไอซีประเมินว่าเงินเฟ้อทั่วไปเฉลี่ยในช่วงครึ่งปีแรกมีแนวโน้มติดลบราว 0.1% เมื่อเทียบกับช่วงเดียวกันของปีก่อน โดยหากราคาขายปลีกน้ำมันยังอยู่ในระดับใกล้เคียงหรือต่ำกว่าระดับของเดือน ม.ค.นี้ เงินเฟ้อในส่วนของพลังงานในช่วงครึ่งปีแรกของปี 2558 เทียบกับช่วงเดียวกันของปี 2557 อาจหดตัวเฉลี่ยถึง 14% และส่งผลให้เงินเฟ้อทั่วไปอยู่ในอัตราที่ติดลบได้ต่อเนื่องในช่วงไตรมาสแรกและไตรมาส 2
โดยอีไอซีประเมินว่าดัชนีพลังงานซึ่งเป็นปัจจัยหลักในการกำหนดเงินเฟ้อทั่วไป จะปรับลดลงอีกเพียงเล็กน้อยในไตรมาสแรกและไตรมาส 2 ของปีนี้ โดยราคาน้ำมันดิบจะต่ำสุดในไตรมาส 2 และทยอยปรับขึ้นตั้งแต่ไตรมาส 3 เป็นต้นไป นอกจากนี้นโยบายปฏิรูปพลังงานในปัจจุบันอาจเปิดช่องให้ปรับลดราคาน้ำมันกลุ่มเบนซินและดีเซลได้อีกไม่มากนัก
ขณะที่อัตราเงินเฟ้อทั่วไปและอัตราเงินเฟ้อพื้นฐานปี 2558 จะอยู่ที่ 0.7% และ 1.6% ตามลำดับ